**blindness**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

furtuna din seara precedentă

a lăsat pe plaja inimii

stele smulse din atic

herghelii de cai de mare

şi cioburi

din safirul privirilor obosite de căutări

tu stăteai nemişcat

în mijlocul tablei de şah

în timp ce valurile negre ale părului meu răzvrătit

îţi loveau cu putere stânca pieptului gol

cât timp să fi trecut

de nu-mi pot aminti zâmbetul dimineţilor cu tine

zorii m-au legat la ochi cu eşarfele distanţei

dar te caut

înăuntrul fiinţei mele

condamnată să-ţi pun de fiecare dată alt nume

iubite

nu te văd

dacă mă auzi

strigă-mă

\* \* \*

după furtună înflorește cerul

caii de mare aleargă liberi prin fiecare atriu

prinzând în aripile reci luceferi

și cioburi din stele căzătoare

jarul încins le dă puterea

să deseneze plaja cu inimi străpunse de săgeți albastre

eu nu mai fac rocadă

cultiv pătratele albe și negre

cu forma piciorului tău

o aripioară de sirenă mereu răzvrătită

oricât timp ar trece

oricâte valuri s-ar sparge de pieptul meu

ars de soare și alintat de furtuni

îți simt desenul inimii

pe firele fierbinți de nisip

măcinate de clepsidră furtunos de calm

iubito

nu te văd

dar strig eleni

când te respir

liliana trif ioan grigoraș